
Iepirkuma LVC 2024/81/AC
ieinteresētajiem piegādātājiem


Par iepirkuma LVC 2024/81/AC nolikumu

Jautājums:
 Valsts sabiedrība ar ierobežotu atbildību “Latvijas Valsts ceļi” (turpmāk – Pasūtītājs) 2024. gada 22. oktobrī ir publicējis iepirkuma procedūru “Finanšu un juridisko konsultāciju nodrošināšana valsts galvenā autoceļa A7Rīga – Bauska – Lietuvas robeža (Grenctāle) posma no Ķekavas apvedceļa līdz Bauskai (Ārcei) pārbūves projekta pirmās kārtas “Bauskas apvedceļš” publiskās un privātās partnerības procedūras veikšanai”, identifikācijas Nr. LVC 2024/81/AC (turpmāk – Iepirkums) ar piedāvājumu iesniegšanas termiņu 2024. gada 25. novembris plkst. 10:00. 
[..] ir iepazinies ar Pasūtītāja publicētajiem Iepirkuma dokumentiem, tostarp pretendentu atlases un kvalifikācijas prasībām. 
Pasūtītājs noteicis, ka gan pretendentam, gan piesaistītajiem ekspertiem jābūt pieredzei juridisko un finanšu konsultāciju sniegšanā viena ceļa infrastruktūras izveides projekta ietvaros. 
Lūdzam Pasūtītāju skaidrot, kādu pieredzi Pasūtītājs saprot ar vārdiem “ceļa infrastruktūras projekts”. Vai par atbilstošu pieredzi (ceļa infrastruktūras projekts) Pasūtītājs atzīs pieredzi, kas iegūta projektā par ātrgaitas tramvaja līnijas izbūvi, kuras ietvaros izbūvēta tramvaja līnija un pieturvietas, veikta esošo ielu sistēmas rekonstrukcijas darbi, veikta inženierbūves – tuneļa izbūve, gājēju celiņu rekonstrukcija, apgaismojuma un luksoforu sistēmas rekonstrukcija / būvniecība, kā arī inženierkomunikāciju tīklu rekonstrukcija / būvniecība.

Atbilde: 
Pasūtītājs, sniedzot atbildes, neveic pirmsšķietamu piegādātāja pieredzes atbilstības novērtējumu.
Skaidrojam, ka ar terminu “ceļa” pasūtītājs šajā iepirkumā saprot Ceļu satiksmes likuma 1. panta 3.punktā iekļauto “ceļa” definīciju:
“ceļš — jebkura satiksmei izbūvēta teritorija (autoceļš, iela, prospekts, šķērsiela un tamlīdzīgas teritorijas visā platumā, ieskaitot brauktuvi, ietves, nomales, sadalošās joslas un saliņas). Ceļa kompleksā ietilpst ceļš, mākslīgās būves (tilti, satiksmes pārvadi, tuneļi, caurtekas, ūdens novadīšanas ietaises, atbalsta sienas un citas būves), ceļu inženierbūves (pasažieru sabiedrisko transportlīdzekļu pieturvietas un paviljoni, bremzēšanas un paātrinājuma joslas, transportlīdzekļu stāvvietas, atpūtas laukumi, velosipēdu ceļi un ietves, ceļu sakaru un apgaismojuma līnijas, elektrotransporta kontakttīkli un citas inženierbūves), satiksmes organizācijas tehniskie līdzekļi (ceļa zīmes, luksofori, signālstabiņi, aizsargbarjeras, gājēju barjeras, vertikālie un horizontālie ceļa apzīmējumi un citi tehniskie līdzekļi)”.
Termini “ceļš” un “sliežu ceļš” ir atšķirīgi, “sliežu ceļš” neietilpst izvirzītajā kvalifikācijas prasībā.
Vēršam uzmanību, ka pasūtītājs ceļa sastāvā neieskaitīs sliežu ceļu infrastruktūru, tostarp tādu, kas atrodas kopīgā klātnē ar autotransportam paredzēto ceļu infrastruktūru, piemēram, bet ne tikai:
· sliežu ceļu virsbūves elementus sliedes (sliežu ceļus), pārmiju pārvedas, gulšņus, balastu un citus virsbūves elementu piederumus;
· signalizācijas, centralizācijas un bloķēšanas līnijas, iekārtas vilcienu kustības drošības garantēšanai, pārmiju stāvokļa un signālu regulēšanai, luksoforus, signālrādītājus un signālzīmes;
· robežzīmes un aizsargstādījumus;
· sliežu ceļu telekomunikācijas tīklus;
· sliežu ceļu elektroapgādes gaisvadu un kabeļu līnijas, kontakttīkli, transformatoru un vilces apakšstacijas;
· sliežu ceļu stacijas, izmaiņas punktus un pieturas punktus,;
· ēkas, kas nepieciešamas sliežu ceļu infrastruktūras objektu un ritošā sastāva uzturēšanai, remontam un lietošanai;
· citi elementi, kas tieši nepieciešami vai saistīti ar sliežu ceļa izmantošanu.

Ja atsauces projektā ietilpst gan ceļa infrastruktūra un sliežu ceļa infrastruktūra, pretendentam piedāvājumā jānorāda tieši ceļa infrastruktūras apmērs atbilstoši kvalifikācijas prasībai.
Tāpat norādām, ka visas kvalifikācijas prasības apakšprasības jāizpilda tieši attiecībā uz ceļa infrastruktūru.

